光格天皇

光格天皇，原名師仁，乳名祐宮，之後改過名兼仁，係日本第119代天皇，1779年到1817年在位。喺明仁內禪畀德仁而自命上皇之前，佢係日本史上最後一位太上天皇，名銜由1817年到1840年。

經歷 
佢係閑院宮典仁親王第六個仔，本身連繼承閑院宮嘅機會都冇，所以佢一早預咗要出家。

但係1779年，後桃園天皇病重，但佢又冇仔，所以急需要響世襲親王家入面揀一個出嚟繼承天皇，侯選人有師仁親王、美仁親王同埋貞敬親王。原先上皇係想揀最細個嘅貞敬，但貞敬離當代天皇血統好遠，後嚟就排除咗佢。因為上皇想將後桃園天皇獨女欣子嫁畀下一任天皇，而美仁已經有老婆，所以最後佢就揀咗師仁。

1782年，京都御所大火，用咗3年時間先重建好。期間發生天明大飢荒，師仁出面同幕府求協助，但咁做就違反咗當時幕府定嘅公家諸法度。幕府本身唔想幫，但關白鷹司輔平都支持師仁，最後幕府向民眾派咗1500石米。

之後朝廷威望大增，而期間發生尊號事件。起因係光格天皇想追封老豆直仁親王一個尊號，但幕府以佢唔係後桃園天皇一族出嚟為由唔批准，而一般天皇都會追封老豆係「XX太上天皇」。最後光格天皇追封唔到佢老豆一個尊號。1780年，佢覺得自己原先個名「師仁」個發音太似日文嘅「死人」，所以改名叫兼仁。

1794年，佢正式冊立欣子為皇后。1800年，佢哋第一個仔溫仁親王出世，光格天皇好開心，即刻立佢為皇太子。但係溫仁響第二個月夭折。之後佢立四仔惠仁親王做皇太子。

光格天皇博學多才，作詩係佢嘅最大興趣。

1817年，佢讓位畀惠仁親王，而惠仁就係仁孝天皇。第二日佢升為太上天皇，係日本史上最後一位太上天皇。

1840年12月11號，光格天皇病死，終年七十歲。

屋企 
 皇后：欣子內親王
 三仔：溫仁親王
 七仔：悅仁親王
 妾侍：葉室賴子
 大仔：禮仁親王
 大女夭折
 二仔夭折
 妾侍：勸修寺婧子
 四仔：惠仁親王
 二女夭折
 四女夭折
 妾侍：高野正子
 六仔夭折
 妾侍：姉小路聰子
 五女：大聖寺永潤女王
 八女：聖清女王
 八仔夭折
 掌侍：東坊城和子
 五仔：桂宮盛仁親王
 三女夭折
 掌侍：富小路明子
 六女夭折
 七女：寶鏡寺蓁子內親王
 九女夭折

系譜1

系譜2 

日本天皇